《舟至高邮风气尚暖》
明代·郭登

北地风高水欲冰，南方秋晚尚余蒸。
渔家香饭闻炊芡，溪女纤歌识采菱。
鹭渚橹摇归梦客，柳汀舟渡夕阳僧。
故乡多少莼鲈兴，三十年来愧未能。

作者简介：（?—1472）明凤阳府人，字元登。郭英孙。幼英敏，及长博闻强记，好谈兵。景泰初以都督佥事守大同。自土木堡兵败后，边将畏缩，不敢接敌。登侦知敌踪后，以少胜多，军气为之一振。捷闻，封定襄伯。登治军纪律严明，料敌制胜，动合机宜，一时称善。谥忠武。